
ΓΙΑ ΤΙΣ ΣΧΟΛΙΚΕΣ ΥΠΟΔΟΜΕΣ ΚΑΙ ΤΗΝ ΠΑΙΔΕΙΑ
Η πολιτική που εφαρμόζεται διαχρονικά απ’ όλες τις κυβερνήσεις και συνεχίζει με μεγαλύτερη ένταση η σημερινή κυβέρνηση της ΝΔ, αντιμετωπίζει τη μόρφωση των παιδιών μας ως βάρος για τον κρατικό προϋπολογισμό, τις δημοσιονομικές αντοχές της Ευρωπαϊκής Ένωσης και τα κοστολογημένα προγράμματα των μνηστήρων της εξουσίας.
Η μεταφορά της συντήρησης και ανάπτυξης της σχολικής στέγης στους Δήμους, χωρίς το απαραίτητο προσωπικό και τη χρηματοδότηση, χωρίς νομοθετικό πλαίσιο που θα επιταχύνει τη δημιουργία νέων σύγχρονων δομών, όξυνε το πρόβλημα, καταγράφοντας τον 21ο αιώνα σχολεία σε κοντέινερ, «βροχή» πτώσης σοβάδων, νηπιαγωγεία σε ισόγεια πολυκατοικιών, γερασμένα κτίρια, νέα σχολεία που δεν προχωρούν, επικίνδυνες μηχανολογικές και ηλεκτρολογικές εγκαταστάσεις, ατελείς προσεισμικούς ελέγχους, ανύπαρκτη πυροπροστασία, ακατάλληλα ειδικά σχολεία με την πλειοψηφία των μαθητών με ειδικές ανάγκες να μη βρίσκουν δημόσιο σχολείο που θα καλύπτει τις ανάγκες τους. 
Όσο σημαντική κι αν είναι η προσπάθεια που καταβάλλουν καθημερινά οι εργαζόμενοι των Δήμων, δεν μπορούν ούτε να μεταμορφώσουν τα σχολεία, ούτε να υποκαταστήσουν την υποχρέωση του κράτους στην ουσιαστική αναβάθμιση και επισκευή των σχολικών υποδομών, ιδίως όταν μεσοσταθμικά δίνονται 20-30 ευρώ ανά μαθητή ετησίως για το επισκευαστικό πρόγραμμα κάθε Δήμου.
Τα οξυμένα προβλήματα δεν λύνονται με το πρόγραμμα «Μαριέττα Γιαννάκου», που αφορά κατά βάση αποσπασματικές παρεμβάσεις για μόλις το 3% των σχολείων. Πρόγραμμα που επιβλέπουν οι ελάχιστοι μηχανικοί των Κτιριακών Υποδομών (ΚΤΥΠ ΑΕ). Δεν λύνονται με «φασόν» προγράμματα ενεργειακής αναβάθμισης που προβλέπουν θερμοπροσώψεις χωρίς έλεγχο στατικών, που απαιτούν τακτοποίηση αυθαιρεσιών, πανάκριβα σχέδια ΔΗΣΜΕ και ΣΕΑΚ αντιμετωπίζοντας πρακτικά τα δημόσια σχολεία ως ιδιώτες.
Η ίδια απαράδεκτη λογική επικρατεί και στην καθημερινή λειτουργία των σχολείων. Από το μάθημα μέχρι την καθαριότητα. Τεράστιες οι ελλείψεις και σε εκπαιδευτικούς, παράλληλη στήριξη, τμήματα ένταξης. Οι ανάγκες καθαριότητας αντιμετωπίζονται με ανεπαρκή χρηματοδότηση, περιορισμένες ανθρωποώρες και συμβασιούχους εργαζόμενους, αντί για επαρκές μόνιμο προσωπικό με πλήρη δικαιώματα. Οι σχολικοί τροχονόμοι, χαρακτηρίζονται ως «εθελοντές», ενώ οι σχολικοί φύλακες είναι είδος υπό εξαφάνιση. Οι διαγωνισμοί για τη σχολική μεταφορά συνθλίβονται από το «Τουριστικό Θαύμα». 
Τα χρήματα που δίνονται για λειτουργικές δαπάνες των σχολείων αφορούν μόλις σε 70 ευρώ ανά μαθητή ετήσια (!), ενώ με τις αυξήσεις σε πετρέλαιο και καύσιμα, την αβάσταχτη φορολογία του Ειδικού Φόρου Κατανάλωσης (ΕΦΚ) και ΦΠΑ,  που καταβάλλονται κανονικά για τα σχολεία, γεμίζοντας τα ταμεία του κράτους, για να τροφοδοτήσουν την πολεμική εμπλοκή και την χρηματοδότηση «επενδύσεων» μεγάλων ομίλων. Η κατάργηση των Σχολικών Επιτροπών, η χρόνια υποχρηματοδότηση, υποστελέχωση των δημοτικών υπηρεσιών, η προώθηση της λεγόμενης «αυτονομίας» των σχολικών μονάδων και η είσοδος χορηγών αποτελούν πλευρές της ίδιας πολιτικής. Η οικονομική αφαίμαξη των γονιών συμβαδίζει με «χρυσούς χορηγούς» και επιχειρηματική «φιλανθρωπία» ιδρυμάτων όπως του Ωνάση, που το κράτος χάρισε τα δημόσια σχολεία για να φτιαχτούν σχολεία για λίγους και εκλεκτούς. Τελικά με κάθε τρόπο ενισχύεται η κατηγοριοποίηση των σχολείων και υπονομεύεται ο ενιαίος χαρακτήρας της παρεχόμενης γνώσης και μόρφωσης για όλους τους μαθητές. Ένα σύστημα που θεωρεί κόστος τη δημόσια εκπαίδευση βρίσκει απέναντί του την οργανωμένη νεολαία όχι μόνο στην χώρα μας αλλά και σε όλη την Ευρώπη, στη Γαλλία, την Ιταλία, την Πορτογαλία, την Ισπανία, το Βέλγιο, την Αλβανία.
Η ΚΕΔΕ στέκεται στο πλάι μαθητών, εκπαιδευτικών και γονιών και απαιτώντας εδώ και τώρα:
· Γενναία αύξηση της κρατικής χρηματοδότησης για τη σχολική στέγη, με ολοκληρωμένο πρόγραμμα μεγάλης κλίμακας επισκευών και συντηρήσεων, αλλά και ανέγερσης νέων, σύγχρονων και ασφαλών σχολείων.

· Οριστική λύση στη στέγαση των σχολείων ειδικής αγωγής, με άμεση κρατική παρέμβαση και διαδικασία κατεπείγουσα στην ανεύρεση κατάλληλων χώρων.

· Πρόγραμμα άμεσης αντικατάστασης των προκατασκευασμένων αιθουσών και ανέγερσης κατάλληλων κτιρίων για τα νηπιαγωγεία.

· Ολοκληρωμένους δευτεροβάθμιους αντισεισμικούς ελέγχους για όλα τα σχολεία, και τριτοβάθμιους όπου απαιτούνται, με κάλυψη των ευρημάτων τους.

· Νομιμοποίηση όλων των δημόσιων σχολικών υποδομών και εξειδικευμένο κρατικό πρόγραμμα για την αναβάθμιση των μηχανολογικών και ηλεκτρολογικών υποδομών τους.

· Μόνιμες προσλήψεις στις τεχνικές υπηρεσίες των Δήμων, στη σχολική καθαριότητα και στη φύλαξη.

· Οι «εθελοντές» τροχονόμοι να μονιμοποιηθούν και να αξιοποιηθούν ως φύλακες, με πλήρη εργασιακά και ασφαλιστικά δικαιώματα.

· Άμεση κάλυψη όλων των εκπαιδευτικών κενών στα σχολεία, γενικά και ειδικά, με μόνιμες προσλήψεις και αξιοπρεπείς μισθούς. Εξασφάλιση της παράλληλης στήριξης για κάθε μαθητή. 

· Προσλήψεις σχολικών νοσηλευτών για επαρκή και πλήρη κάλυψη όλων των σχολείων και των επειγουσών νοσηλευτικών αναγκών όλων των μαθητών με σοβαρές παθήσεις, όπως ορίζεται από την ιατρική επιστήμη.

· Υποδομές σίτισης και πρόσληψη τραπεζοκόμων σε κάθε σχολείο πρωτοβάθμιας εκπαίδευσης για την ολοκληρωμένη διατροφική κάλυψη και διαπαιδαγώγηση της νέας γενιάς

· Ενιαίο Δημόσιο Φορέα Μεταφοράς Μαθητών, εξοπλισμένο με τον απαραίτητο στόλο οχημάτων και προσωπικό.

· Να μειωθεί κάτω από το επίπεδο της βιομηχανικής δραστηριότητας η χρέωση της κιλοβατώρας για τα δημόσια σχολεία, να θεσμοθετηθεί ειδικό τιμολόγιο για τις ανάγκες σε θέρμανση, μηδενικά τιμολόγια για της ανάγκες τους σε ύδρευση - αποχέτευση. Να καταργηθεί ο ΦΠΑ και ο ειδικός φόρος κατανάλωσης στις συναλλαγές τους.

